ไทย-อินเดีย ส่งเสริมความร่วมมือด้านการท่องเที่ยว วัฒนธรรม ผลักดันมูลค่าทางการค้า การลงทุน
นายนาเคศ สิงห์ เอกอัครราชทูตสาธารณรัฐอินเดียประจำประเทศไทย เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ในโอกาสเข้ารับหน้าที่ ณ ห้องสีงาช้าง ตึกไทยคู่ฟ้า ทำเนียบรัฐบาล ทั้งสองฝ่ายหารือถึงความร่วมมือด้านต่างๆ ทั้งการเมือง ที่เห็นพ้องผลักดันการแลกเปลี่ยนการเยือนระหว่างกันเพิ่มขึ้นในทุกระดับ โดยไทยพร้อมต้อนรับนายกรัฐมนตรีอินเดียเยือนไทยและเข้าร่วมการประชุมสุดยอด BIMSTEC ที่ไทยเป็นเจ้าภาพในช่วงเดือนสิงหาคมปีนี้ ด้านการท่องเที่ยว เอกอัครราชทูตอินเดียฯ ยินดีที่ชาวอินเดียมาท่องเที่ยวไทยเกือบ 1 ล้านคนในปี 2565 ซึ่งชาวอินเดียจำนวนมาก นอกจากจะเดินทางมาท่องเที่ยวแล้ว ยังชื่นชอบเดินทางมาไทยเพื่อจัดงานแต่งงาน จึงยินดีส่งเสริมการเดินทางไปมาหาสู่กันหวังว่าจะสามารถบรรลุเป้าหมายให้นักท่องเที่ยวจากอินเดียมาไทยปีละ 2 ล้านคน เหมือนช่วงก่อนหน้าสถานการณ์การแพร่ระบาดของโรคโควิด-19ทั้งสองฝ่าย ยังยินดีที่มูลค่าการค้าไทยและอินเดียเพิ่มขึ้นต่อเนื่อง รวมทั้งยังมีศักยภาพเพิ่มการค้าการลงทุนในสาขาที่ทั้งสองฝ่ายเชี่ยวชาญและสนใจ นายกรัฐมนตรี หวังว่านักธุรกิจอินเดียจะพิจารณาลงทุนใน EEC โดยเฉพาะธุรกิจด้านยานยนต์สมัยใหม่ อิเล็กทรอนิกส์อัจฉริยะ หุ่นยนต์ การบิน และโลจิสติกส์ เชื้อเพลิงชีวภาพและเคมีชีวภาพ ดิจิทัล และการแพทย์ครบวงจร พร้อมเห็นพ้องพัฒนาความเชื่อมโยงทั้งทางบก ทะเล และอากาศ ภายใต้กรอบความร่วมมือในภูมิภาค มุ่งหวังให้ทุกฝ่ายเร่งบรรลุการพัฒนาโครงการถนนสามฝ่าย ไทย เมียนมา อินเดีย เชื่อมโยงอินเดียกับเอเชียตะวันออกเฉียงใต้ ส่งเสริมการค้าการลงทุนและการไปมาหาสู่ระหว่างประชาชน นอกจากนี้ ยังพร้อมส่งเสริมความร่วมมือด้านวัฒนธรรมและการศึกษา ด้านสาธารณสุขและความมั่นคงอย่างในสาขาด้านความมั่นคงรูปแบบใหม่ ความมั่นคงทางทะเล อุตสาหกรรมป้องกันประเทศ รวมถึงการแลกเปลี่ยนความร่วมมือและการฝึกอบรมด้านความมั่นคงไซเบอร์ระหว่างกัน